google/wiki40b huggingface dataset:
Μαυρίκιος του Μπάττενμπερκ

Βιογραφία

Ο Μαυρίκιος-Βίκτωρ-Ντόναλντ ήταν ο τρίτος γιος του Ερρίκου πρίγκιπα του Μπάττενμπερκ και της Βεατρίκης των Βέττιν, κόρης του Αλβέρτου πρίγκιπα της Σαξονίας-Κόμπουρκ & Γκότα. Ο Ερρίκος ήταν γιος της Ιουλίας Χάουκε, κόρης του Ιωάννη-Μαυρικίου Χάουκε και ο Μαυρίκιος πήρε το όνομα του προπάππου του. Το όνομα Βίκτωρ το πήρε από τη μητέρα της Βεατρίκης, τη Βικτωρία της Βρετανίας και το Ντόναλντ από τη Σκωτία, αφού γεννήθηκε στο κάστρο Μπάλμοραλ. Η μητέρα του ήταν το 9ο και τελευταίο τέκνο του Αλβέρτου και της Βικτωρίας.
Ο πατέρας του Ερρίκου, ο Αλέξανδρος είχε νυμφευτεί μοργανατικά την Ιουλία Χάουκε, στην οποία είχε δοθεί γι' αυτήν και τους απογόνους της ο τίτλος του πρίγκιπα του Μπάττενμπερκ. Η Βικτώρια είχε κληρονομήσει την αιμοφιλία στην κόρη της Βεατρίκη και αυτή στον Μαυρίκιο και τον μεγαλύτερο αδελφό του Λεοπόλδο. Το 1886 η Βικτώρια με διάταγμα αναγνώρισε και στη Βρετανία την προσφώνηση του τίτλου του. Ο Μαυρίκιος έμοιαζε στον πατέρα του, ο οποίος απεβίωσε όταν αυτός ήταν 4 ετών· ήταν ο αγαπημένος της μητέρας του. Σπούδασε στο προπαρασκευαστικό σχολείο Λόκερς Παρκ στο Χέρτφορντσαϊρ. Η μόνη αδελφή του Βικτώρια-Ευγενία παντρεύτηκε τον Αλφόνσο ΙΓ΄, που ήταν βασιλιάς της Ισπανίας το διάστημα 1906-31.
Παρακολούθησε το κολέγιο Γουέλινγκτον και στον Α΄ Παγκόσμιο Πόλεμο υπηρέτησε ως υπολοχαγός στο Σώμα Τυφεκιοφόρων. Σκοτώθηκε στη μάχη του Υπρ το 1914 και τάφηκε στο Κοιμητήριο της Κοινοπολιτείας για τον Πόλεμο, στο Ύπρ. Στον καθεδρικό του Γουίντσεστερ υπάρχει αναμνηστική πινακίδα γι' αυτόν και τον αδελφό του. Έλαβε τη διάκριση του ιππότη του Βασιλικού Τάγματος της Βικτωρίας. Το 1917 οι συγγενείς του αποκήρυξαν τον Γερμανικό τίτλο τους τού πρίγκιπα του Μπάττενμπερκ και άλλαξαν το όνομα τού Οίκου τους σε Μαουντμπάτεν (berg (γερμ.) = mount (αγγλ.)).
Στέλιος Κατσελλής

Βιογραφικά στοιχεία

Ο Στέλλιος Κατσελλής γεννήθηκε στην Κερύνεια στις 12 Αυγούστου 1931. Σπούδασε ηλεκτρολογική μηχανική στο Πανεπιστήμιο Λόγκμπορο και στο Faraday House του Λονδίνου. Αρχικά διατηρούσε ηλεκτρολογικό κατάστημα και στη συνέχεια ασχολήθηκε με τις οικογενειακές επιχειρήσεις των ξενοδοχείων Κατσελλή.
Την περίοδο 1961-1980 διορίστηκε πρόεδρος της Σχολικής Εφορείας Κερύνειας. Μετά την τουρκική εισβολή του 1974 εγκαταστάθηκε στη Λεμεσό. Το 1978 μετακομίζει στη Λευκωσία λόγω του διορισμού του στην Επιτροπή Δημόσιας Υπηρεσίας. 
Την περίοδο 1959-1993 ήταν νυμφευμένος με τη Ρήνα Κατσελλή με την οποία απέκτησαν 4 κόρες και 1 υιό. Το 1996 παντρεύτηκε την Christine Carr.
Απεβίωσε την 1η Ιανουαρίου 2018.

Πολιτική διαδρομή

Το 1978 διορίστηκε από τον Αρχιεπίσκοπο Κύπρου Μακάριο Γ΄ πρόεδρος της Τράπεζας Αναπτύξεως Κύπρου. Στη συνέχεια διορίζεται μέλος της Επιτροπής Δημόσιας Υπηρεσίας. 
Στις 9 Μαρτίου 1978 διορίστηκε Υφυπουργός Εσωτερικών στην Κυβέρνηση Σπύρου Κυπριανού 1978, θέση στην οποία παρέμεινε ως τις 9 Σεπτεμβρίου 1980. Ανέλαβε ειδικά καθήκοντα για τον επίλυσης των προβλημάτων των εκτοπισμένων.
Στις 10 Σεπτεμβρίου 1980 διορίστηκε Υπουργός Προεδρίας στην Κυβέρνηση Σπύρου Κυπριανού 1978, θέση στην οποία παρέμεινε ως τις 22 Σεπτεμβρίου 1982. Ήταν ο πρώτος που ανέλαβε τη σχετική θέση. Φρόντισε για τη στέγαση των προσφύγων και την επέκταση των συνοικισμών.
Στις 23 Σεπτεμβρίου 1982 διορίστηκε Υπουργός Παιδείας στην Κυβέρνηση Σπύρου Κυπριανού 1978, θέση στην οποία παρέμεινε ως τις 6 Ιανουαρίου 1985. Στις 7 Ιανουαρίου 1985 διορίστηκε Υπουργός Άμυνας στην Κυβέρνηση Σπύρου Κυπριανού 1983, θέση στην οποία παρέμεινε ως τις 31 Ιουλίου 1985.
Την περίοδο 1986-1992 υπηρέτησε ως πρόεδρος της Επιτροπής Εκπαιδευτικής Υπηρεσίας.

Άλλες δραστηριότητες

Ήταν ο πρώτος πρόεδρος της Παγκύπριας Συντονιστικής Επιτροπής Αιμοδοσίας, θέση στην οποία υπηρέτησε για δυο περίπου δεκαετίες. Επιπλέον, διετέλεσε πρόεδρος του αθλητικού σωματείου ΠΑΕΚ Κερύνειας.
Αμίλκαρ Καμπράλ

Πρώτα χρόνια

Γεννήθηκε στην Μπαφατά της Πορτογαλικής Γουινέας, στις 12 Σεπτεμβρίου του 1924. Οι γονείς του κατάγονταν από το Πράσινο Ακρωτήριο. Ο δίδυμος αδερφός του, Λουίς Καμπράλ έγινε αργότερα αρχηγός κράτους της Γουινέας-Μπισσάου. Ο Αμίλκαρ σπούδασε στη Λισαβόνα και όντας ακόμα φοιτητής οργάνωσε φοιτητικά κινήματα αφιερωμένα στον αφρικανικό εθνικισμό. 
Επέστρεψε στην Αφρική τη δεκαετία του ' 50 και οργάνωσε κινήματα για ανεξαρτησία σε διάφορες αφρικανικές χώρες. Θεμελιώδης ήταν ο ρόλος του στην ίδρυση του Αφρικανικού Κόμματος για την Ανεξαρτησία της Γουινέας και του Πρασίνου Ακρωτηρίου (Partido Africano da Independência da Guiné e Cabo Verde, PAIGC). Επίσης, εργάστηκε για την ίδρυση απελευθερωτικού κόμματος στην Ανγκόλα από κοινού με τον Αγκοστίνιο Νέτο.

Απελευθερωτικός πόλεμος

Από το 1962 ο Καμπράλ ηγήθηκε μιας στρατιωτικής σύρραξης εναντίον των πορτογαλικών δυνάμεων της αποικιοκρατίας. Στόχος του πολέμου ήταν η ανεξαρτησία του Πρασίνου Ακρωτηρίου. Ο Καμπράλ έγινε ντε φάκτο ηγέτης σε πολλά κτήματα στη Γουινέα-Μπισσάου. Το 1972 άρχισε να προωθεί τη θεσμοθέτηση Εθνοσυνέλευσης, ωστόσο τα σχέδιά του ανατράπηκαν με τον ξαφνικό θάνατό του. Πράκτορες της Πορτογαλίας έβαλαν ανθρώπους να τον δολοφονήσουν, στις 20 Ιανουαρίου του 1973 στο Κόνακρι της Γουινέας.  Ο δίδυμος αδερφός του, Λουίς Καμπράλ  έγινε αργότερα Πρόεδρος της Γουινέας-Μπισσάου.
Το όνομά του δόθηκε στο διεθνές αεροδρόμιο του Σαλ, στο Πράσινο Ακρωτήριο. Διοργανώνεται επίσης το Κύπελλο ποδοσφαίρου Αμίλκαρ Καμπράλ στη δεύτερη ζώνη.
Ερμίνα

Περιγραφή

Το σώμα της, το οποίο έχει μήκος 20-30 εκ. καλύπτεται καστανόχρωμα τρίχωμα που γίνεται τελείως λευκό το χειμώνα, εκτός από την άκρη της ουράς του, που παραμένει σκουρόχρωμα. Οι ερμίνες είναι αρπακτικά σαρκοφάγα ζώα, τα οποία ζούν στη δυτική και την κεντρική Ασία, καθώς και σε μερικές περιοχές της Ευρώπης.

Ενδιαίτημα

Ζει συνήθως σε παραποτάμιες κοιλάδες, κοντά σε λίμνες αλλά και σε δάση, ορεινά εδάφη και αγρούς. Κολυμπά και αναρριχάται σε δέντρα. Την ημέρα φωλιάζουν σε κοιλότητες τους εδάφους και τη νύχτα βγαίνουν για να κυνηγήσουν τη λεία τους, που αποτελείται από μικρά θηλαστικά, τρωκτικά και πτηνά, αλλά καμιά φορά και μεγαλύτερα ζώα όπως λαγοί.

Αναπαραγωγή

Τα θηλυκά γεννούν τον Απρίλιο, έπειτα από περίοδο κύησης δέκα μηνών, 3-18 τυφλά μικρά, τα οποία καλύπτονται από λευκό τρίχωμα.
Γλώσσες του Καζακστάν

Οι επίσημες γλώσσες του Καζακστάν είναι τα καζακικά με 5.290.000 ομιλητές σε ολόκληρη τη χώρα και τα ρωσικά, που ομιλούνται από 6.230.000 άτομα. Τόσο τα καζακικά όσο και τα ρωσικά χρησιμοποιούνται ισοδύναμα. Τα γερμανικά (958.000 ομιλητές), τα τατζικικά, τα ταταρικά (328.000 ομιλητές), τα τουρκικά, τα ουκρανικά (898.000 ομιλητές), τα ουιγουρικά (300.000 ομιλητές), και τα ουζμπεκικά αναγνωρίζονται επίσημα από τον νόμο περί γλωσσών του 1997, αρ. 151-1. Άλλες γλώσσες που ομιλούνται στο Καζακστάν είναι τα ντουνγκανικά, τα Ίλι τούρκι, τα ινγκουσικά, τα κάτω γερμανικά και τα Σίντι ρομάνι.
Ένας αριθμός πιο πρόσφατων γλωσσών μεταναστών, όπως τα λευκορωσικά, τα κορεατικά, τα αζερικά και τα ελληνικά ομιλούνται επίσης. Οι κύριες ξένες γλώσσες είναι τα αγγλικά, τα αραβικά (ερχόμενα με το Ισλάμ) και τα κινεζικά.
Brotherhood of Blood

Πλοκή

Το Brotherhood of Blood είναι ένα θρίλερ που διηγείται την ιστορία μιας ομάδας κυνηγών βρικολάκων που διεισδύει σε μια φωλιά μη πεθαμένων για να διασώσουν έναν από τους δικούς τους.
Η νεαρή κυνηγός βρικολάκων, η Κέρι Ρίγκερ πρέπει να απελευθερώσει τον εαυτό της. Φυλακισμένη με βρικόλακες, αλυσοδεμένη σε ένα σκοτεινό κελάρι με τον ισχυρό βασιλιά των βρικολάκων Πάσεκ, ο χρόνος της τελειώνει. Ξέρει ότι μία ακόμη μεγαλύτερη απειλή από τους βρικόλακες έρχεται όλο και πιο κοντά. Τα πάντα θα αποφασιστούν απόψε.
Η Κέρι έχει διασχίσει ένα επικίνδυνο μονοπάτι: Μετά από ένα μακρινό ταξίδι, ένας άνθρωπος μεταμορφώνεται σιγά-σιγά σε βρικόλακα. Και μετατρέπει - σε κάτι που ακόμη και οι βρικόλακες φοβούνται, ο ισχυρός βρικόλακας-δαίμονας Βλαντ Κόσελ.
Οι άρχοντες βρικόλακες σκότωσαν τον Κόσελ πολλές εκατοντάδες χρόνια πριν, αλλά τώρα έχει επιστρέψει. Στο νέο σώμα του, θέλει να πάρει εκδίκηση και να καταστρέψει τα πάντα στο πέρασμά του. Υπάρχει μόνο ένας κυνηγός που μπορεί να τον σταματήσει ...
Το Γκόλεμ (ταινία 1920)

Πλοκή

Όταν ο Ραβί Λεβ μελετάει τους αστερισμούς, προαισθάνεται ότι κάποιος σοβαρός κίνδυνος εγκυμονεί απειλώντας το εβραϊκό γκέτο της Πράγας του 16ου αι. Αποφασίζει να ζωντανέψει το Γκόλεμ, μια μυθική, άβουλη, αλλά παντοδύναμη μορφή, που κατά τον μύθο ήταν φτιαγμένη από πηλό. Και πράγματι, ο αγγελιοφόρος Φλόριαν φέρνει τα μαντάτα: ο Αυτοκράτορας έχει εξαγγείλει μέτρα εναντίον των Εβραίων. 
Ο Ραβί Λεβ είναι κατατρομαγμένος και αναζητά τον Αυτοκράτορα για να του ζητήσει χάρη. Ο αυτοκράτορας τον δέχεται στο παλάτι κατά την διάρκεια μιας εορταστικής τελετής, όταν ξαφνικά γίνεται σεισμός και το παλάτι ταρακουνιέται και είναι έτοιμο να γκρεμιστεί. Ο Ραβί Λεβ φωνάζει το Γκόλεμ που σώζει τον Αυτοκράτορα. Ο Αυτοκράτορας για να του ανταποδώσει ακυρώνει τα μέτρα κατά των Εβραίων.
Ο Λεβ πηγαίνει το Γκόλεμ πίσω στο εργαστήρι του και το αφήνει εκεί, ξεχνάει όμως να το απενεργοποιήσει. Ο Φλόριαν, που έχει ερωτευτεί την κόρη του Ραβί, Μίριαμ, τρυπώνει κρυφά στο σπίτι του Λεβ για να συναντηθεί μαζί της. Εκεί θα τον ανακαλύψει ο παραγιός του Λεβ και θα διατάξει το Γκόλεμ, που ακόμα είναι στο εργαστήριο, να τον κυνηγήσει. Το Γκόλεμ θα σκοτώσει τον Φλόριαν στην πάλη που θα ακολουθήσει και το σπίτι του Λεβ θα πιάσει φωτιά.
Το Γκόλεμ βγαίνει από το σπίτι και αρχίζει να κινείται ανεξέλεγκτο μέσα στην πόλη. Στο δρόμο του γκρεμίζει τα τείχη της πόλης και βγαίνει στα χωράφια. Εκεί αρπάζει ένα κοριτσάκι και το ανεβάζει στον ουρανό. Το κοριτσάκι βλέπει το εβραϊκό αστέρι που έχει το Γκόλεμ κρεμασμένο στο λαιμό. Χωρίς να ξέρει ότι αυτό είναι που του δίνει τη μαγική δύναμη, του το αφαιρεί. Το Γκόλεμ ξεψυχάει χάνοντας τις μαγικές δυνάμεις του και καταρρέοντας άψυχο στη γη.
Ημιακέραιος αριθμός

Χρήσεις στη φυσική

Στη φυσική η απαγορευτική αρχή του Πάουλι προκύπτει από τον ορισμό του σπιν των φερμιονίων που είναι ημιακέραιοι αριθμοί.
Οι ενεργειακές στάθμες του κβαντικού αρμονικού ταλαντωτή προκύπτουν ημιακέραιοι αριθμοί και συνεπώς η ελάχιστη ενέργειά του δεν μπορεί να είναι μηδέν
One Channel

Ιστορικό

Στις 2 Σεπτεμβρίου 2016, όταν διεξήχθη διαγωνισμός χορήγησης τηλεοπτικών αδειών, ο Βαγγέλης Μαρινάκης διεκδίκησε επιτυχώς την χορήγηση τηλεοπτικής άδειας, με κόστος 73,8 εκατομμυρίων €. Στο πλαίσιο της αδειοδότησης, η Alter Ego ΕΜΜΕ Α.Ε., η εταιρεία του Μαρινάκη, στις 29 Σεπτεμβρίου κατοχύρωσε το όνομα και το λογότυπο του σταθμού στην Γ.Γ. Εμπορίου. Μετά την ακύρωση του διαγωνισμού για τις τηλεοπτικές άδειες, ο σταθμός έχασε το δικαίωμα εκπομπής και δεν βγήκε στον αέρα.
Η Alter Ego δεν έλαβε μέρος στον δεύτερο διαγωνισμό για τις επτά τηλεοπτικές άδειες του 2017-2018, επειδή είχε εξαγοράσει τον ΔΟΛ στις 31 Μαΐου 2017, ο οποίος κατείχε το 22% των μετοχών του Mega Channel, ωστόσο στις 18 Οκτωβρίου 2018, κατέθεσε αίτηση διεκδίκησης μιας εκ των δύο εναπομεινασών αδειών κόστους 3,5 εκατομμυρίων ευρώ, μετά την απώλεια της άδειας τηλεοπτικής εκπομπής.
Έτσι επανήλθε στο προσκήνιο η άμεση εκπομπή του One, ενόψει και της προεκλογικής περιόδου του 2019, ενώ η Alter Ego αναδείχθηκε στις 10 Ιουνίου προσωρινή ανάδοχος της έκτης τηλεοπτικής άδειας. Από τα τέλη Αυγούστου, το κανάλι αναβαθμίζεται στον ενημερωτικό και ψυχαγωγικό του τομέα, και ήδη εντάσσει στο πρόγραμμα του, νέα και γνωστά πρόσωπα, προκειμένου, να πάρει γρήγορα την άδεια πανελλαδικής εμβέλειας από το ΕΣΡ κάτι το οποίο επετεύχθη την Τετάρτη 2 Οκτωβρίου, καθώς αναμένεται σύντομα, να εκπέμψει και επίγεια σε όλη τη χώρα, μέσω της Digea.
Ο σταθμός εξέπεμψε για πρώτη φορά στις 17 Απριλίου του 2019, μέσω της ιστοσελίδας In.gr, αρχικά ως έκτακτη εκπομπή για την κάλυψη της παρουσίασης του εκλογικού συνδυασμού του υποψήφιου και τωρινού δημάρχου Πειραιά Γιάννη Μώραλη με την οποία είναι υποψήφιος και ο Βαγγέλης Μαρινάκης. Επισήμως, εξέπεμψε για πρώτη φορά ως τηλεοπτικός σταθμός στις 2 Μαΐου, μέσα από την ομώνυμη ιστοσελίδα του, ενώ στις 23 Μαΐου ξεκίνησε η εκπομπή του και στις συνδρομητικές πλατφόρμες (Nova και Cosmote TV) καθώς τρεις μέρες πριν πήρε άδεια ευρυζωνικής και δορυφορικής μετάδοσης επίσης από το Εθνικό Συμβούλιο Ραδιοτηλεόρασης.

Πρόγραμμα

Το πρόγραμμα του σταθμού είναι κυρίως ενημερωτικό, η πλειοψηφία του οποίου, στηρίζεται από δημοσιογράφους των εφημερίδων του πρώην ΔΟΛ, Το Βήμα και Τα Νέα. Στο πρόγραμμα συμπεριλαμβάνονται οι τηλεοπτικές μεταφορές των περιοδικών ΒΗΜΑgazino και Vita. Το πρόγραμμα είναι 24ωρο όπου τις πρωινές ώρες παίζει κυρίως επαναληπτικές ενημερωτικές εκπομπές και δείχνει διάφορα ντοκιμαντέρ με θέματα την οικονομία και τον αθλητισμό.

Ιδιοκτησία

Το One Channel ανήκει στην Alter Ego Επιχείρηση Μέσων Μαζικής Ενημέρωσης Α.Ε. η οποία συστάθηκε στις 23 Ιουνίου του 2016 με έδρα την Αθήνα.
Θεόδωρος Καράογλου

Βιογραφικά στοιχεία

Γεννήθηκε στο Ζαγκλιβέρι Καλλινδοίων το 1960. Είναι οικονομολόγος, πτυχιούχος του Τμήματος Διοίκησης Επιχειρήσεων της Ανώτατης Βιομηχανικής Σχολής Θεσσαλονίκης. Πριν την εκλογή του ως βουλευτής, εργάσθηκε ως ελεύθερος επαγγελματίας (φοροτέχνης - λογιστής), ενώ στη συνέχεια εργαζόταν στο Υπουργείο Οικονομικών, ως εφοριακός στη Δ.Ο.Υ. Ιωνίας Νομού Θεσσαλονίκης. Από το 1986 είναι μέλος του Οικονομικού Επιστημονικού Επιμελητηρίου Ελλάδας.
Είναι παντρεμένος με την οικονομολόγο εφοριακό Γιώτα Μαντανίκα και έχουν δύο παιδιά, τον Γιώργο και τη Βανέσσα.
504 Κόρα

Φυσικά χαρακτηριστικά

Η μέση διάμετρος της Κόρα εκτιμάται σε 30,0 χιλιόμετρα. O φασματικός τύπος της είναι Χ, ενώ το άλβεδό της είναι 0,341. Η Κόρα περιστρέφεται γύρω από τον εαυτό της μία φορά κάθε 24 ώρες και 4 λεπτά, μία αρκετά αργή περιστροφή για αστεροειδή.
Cabiria

Ιστορία

Η ταινία είναι εν μέρει βασισμένη στο εξωτικό μυθιστόρημα του Γκυστάβ Φλωμπέρ, Σαλαμπό. Η ιστορία διαδραματίζεται στην αρχαία Καρχηδόνα, κατά τη διάρκεια του Δευτέρου Καρχηδονιακού Πολέμου, και παρουσιάζει τη σύγκρουση Ρώμης και Καρχηδόνας μέσα από τα μάτια της Καμπίρια. Η Καμπίρια έχει απαχθεί από πειρατές, πουλήθηκε στα σκλαβοπάζαρα τις Καρχηδόνας προκειμένου να θυσιαστεί στο θεό Μολώχ και διεσώθη από έναν Ρωμαίο ευγενή και το μυώδη σκλάβο του, τον Μασίστα. Το εξαιρετικά περίπλοκο σενάριο, με τις πολλές παράλληλες ιστορίες, παρουσιάζει ακόμα και τον Αννίβα με τους ελέφαντες του, στο πέρασμα των Άλπεων.

Κριτική & Σχόλια

Το σενάριο και τις ένδιαμεσες κάρτες είχε γράψει ο Ιταλός συγγραφέας Γκαμπριέλε ντ'Ανούντσιο. Η κινηματογραφία της ταινίας υπήρξε πρωτοποριακή και άκρως εφευρετική για τα δεδομένα της εποχής (είναι η πρώτη ταινία που η κάμερα κινείται και εγκαταλείπεται το στατικό θεατρικό ύφος), αποτελώντας μεγάλη επιρροή για τη Γέννηση Ενός Έθνους του Ντ. Γ. Γκρίφιθ, αν και όπως σημειώνει ο κριτικός Ρότζερ Έμπερτ, ο Γκρίφιθ «κινεί την κάμερα με μεγαλύτερη ελευθερία, διαθέτει μια ορμητική αφηγηματική και κάνει εξαιρετική χρήση του παράλληλου μοντάζ, τεχνικές που ο Παστρόνε δεν αγγίζει». Η ταινία σηματοδοτεί επίσης την πρώτη εμφάνιση του φανταστικού χαρακτήρα Μασίστα, που έκτοτε εμφανίστηκε σε δεκάδες Ιταλικές ψευδοιστορικές παραγωγές.
Μια αποκατεστημένη κόπια της ταινία προβήθηκε στις 27 Μαΐου του 2006 στο Φεστιβάλ των Καννών, με σύντομη εισαγωγή από το Μάρτιν Σκορσέζε.
Όπως και η Γεννήση Ενός Έθνους έτσι και η Καμπίρια προκάλεσε αντιπαράθεσεις εξαιτίας της πολιτικής φύσεως του κεντρικού θέματος της. Η παραγωγή της ταινίας έγινε από τον υπερ-εθνικιστή Γκαμπριέλε ντ'Ανούντσιο και η ταινία βγήκε στις αίθουσες αμέσως μετά τον Ιταλο-Τουρκικό πόλεμο, που έιχε σαν αποτέλεσμα την κατάκτηση από την Ιταλία Βορειο-Αφρικανικών εδαφών της Οθωμανικής Αυτοκρατορίας. Ο παραλληλισμός στην ταινία, με τη Ρώμη να κατακτά την Καρχηδόνα, μπορεί να ειδωθεί και σαν μια επιβράβευση του Ιταλικού ιμπεριαλισμού.
Λιλ Ντάγκοβερ

Βιογραφία

Γεννήθηκε στις 30 Σεπτεμβρίου στην Ινδονησία. Ο πατέρας της ήταν δασονόμος στην υπηρεσία της Ολλανδίας. Το πραγματικό της όνομα ήταν Μάρτα Ζόιμπερτ. Έζησε την παιδική της ηλικία στην Αγγλία, Γαλλία και Ελβετία. Σε ηλικία δέκα χρονών ήρθε στην Γερμανία και πήγε σε σχολείο της Τύμπινγκεν, και από εκεί στην Βαϊμάρη. Το 1913 παντρεύτηκε τον Φριτς Ντάγκοφερ, με τον οποίο απόκτησε μια θυγατέρα το 1914. Ο Ντάγκοφερ της άνοιξε τον δρόμο για τον κινηματογράφο, και το 1913 άρχισε να εμφανίζεται με το καλλιτεχνικό της όνομα Λιλ Ντάγκοβερ.  Πήρε μέρος σε δύο ταινίες του Φριτς Λανγκ, και απόκτησε φήμη. Χώρισε τον Ντάγκοφερ το 1920 και ξαναπαντρεύτηκε τον Γκέοργκ Βιττ το 1926. Μετά την πάροδο του βωβού κινηματογράφου συνέχισε την καριέρα της στο θέατρο αλλά και στον κινηματογράφο, παίρνοντας μέρος σε σημαντικά έργα. Γνώρισε επίσης μεγάλη επιτυχία κατά την άνοδο των Ναζί στην Γερμανία παίρνοντας μέρος σε 23 ταινίες, παραμένοντας όμως στο πολιτικό παρασκήνιο. Μετά την λήξη του πολέμου συνέχισε την καριέρα της και μέχρι την δεκαετία του 1970. Απεβίωσε στην Γερμανία στις 23 Ιανουαρίου 1980, και ενταφιάστηκε πλάι στον δεύτερο σύζυγό της. Προς τιμή της έχει ονομαστεί ένας δρόμος στην πόλη που πέθανε, ένας δακτύλιος στο Βερολίνο, και ένα δρομάκι σε προάστιο του Βερολίνου.
Τιμοφέι Καρατάγεφ

Ζωή

Ο Τιμοφέι Καρατάγεφ μετά την αποφοίτησή του από το Γυμνάσιο το 2004, επέλεξε να ασχοληθεί με την υποκριτική, κάνοντας μαθήματα στην Ανώτατη Σχολή Θεάτρου. Μετά τις εντατικές ασκήσεις και πρόβες που έκανε έπαιξε σε πολλές παραστάσεις αποσπώντας κυρίως θερμά σχόλια για τις ερμηνείες του. Ωστόσο η δημιουργική φύση ενός νεαρού ηθοποιού απαιτεί νέες μορφές αυτοέκφρασης. Ο Τιμοφέι επέλεξε την ποίηση σε ένα διαγωνισμό για αναγνώστες, για να βοηθήσει περισσότερο την ερμηνεία του και την καριέρα του. Το 2007 πήρε το πρώτο βραβείο ερμηνείας και την επόμενη χρονιά κατέκτησε το τρίτο βραβείο. Μετά την επιτυχή ολοκλήρωση της Ανώτατης Σχολής Θεάτρου ο Τιμοφέι άρχισε να παίζει σε ταινίες μικρού μήκους, σειρές, ταινίες καθώς και σε θεατρικές παραστάσεις. Στις αρχές έπαιρνε μικρούς ρόλους, αλλά μετά έδειξε στους σκηνοθέτες ότι ως ηθοποιός αξίζει κάτι καλύτερο και ξεκίνησαν οι λαμπρές στιγμές του ηθοποιού. Ο πιο σημαντικός ρόλος του ήρθε το 2010 στην ταινία τρόμου Phobos. Λέσχη Φόβου (Фобос. Клуб Страха), με την Τατιάνα Κασματσιόβα, τον Αλεξέι Βορομπιόφ, τον Πιότρ Φιόντοροφ, τον Πιότρ Ταμασέφσκι, την Άγκνιγια Κουζνετσόβα και την Ρενάτα Πιοτρόφσκι. Από τότε έχει παίξει σε πολλές ταινίες αποσπώντας πολύ καλά σχόλια. Ο Τιμοφέι είναι παντρεμένος με την ηθοποιό Άννα Μιχαιλόφσκαγια.
148 Γαλλία

Φυσικά χαρακτηριστικά

Η μέση διάμετρος της Γαλλίας είναι 97,7 χλμ., ενώ η μάζα της εκτιμάται σε 980 τρισεκατομμύρια τόνους με μέση πυκνότητα 2,0 gr/cm³. Η μέση επιτάχυνση της βαρύτητας στον ισημερινό της Γαλλίας εκτιμάται σε 2,73 cm/sec² (359 φορές ασθενέστερη από την αντίστοιχη γήινη), ενώ η ισημερινή ταχύτητα διαφυγής υπολογίζεται σε 51,7 m/sec (186 χιλιόμετρα την ώρα).
Ο φασματικός τύπος της Γαλλίας είναι ο σχετικώς σπάνιος R. Το γεωμετρικό άλβεδό της είναι 0,10. Η μέση θερμοκρασία στην επιφάνειά της εκτιμάται σε 106 βαθμούς Κελσίου κάτω από το μηδέν.
Είναι άγνωστο αν και με ποια περίοδο περιστρέφεται η Γαλλία γύρω από τον εαυτό της.
Δήμος Αθηναίων

Περίοδος 1833-1912

Ο δήμος Αθηναίων είναι ένας από τους παλαιότερους δήμους της σύγχρονης Ελλάδας. Συστάθηκε για πρώτη φορά με την διοικητική διαίρεση του 1833 και αποτέλεσε έναν από τους οκτώ δήμους στους οποίους διαιρέθηκε αρχικά η επαρχία Αττικής. Το 1840 εντάχθηκε στον δήμο και ο δήμος Αμαρυσσίας που καταργήθηκε, οπότε ο δήμος Αθηναίων απέκτησε έκταση παρόμοια με την έκταση του σημερινού πολεοδομικού συγκροτήματος της Αθήνας. Ο δήμος Αμαρυσσίας αποσπάστηκε ξανά από τον δήμο Αθηναίων το 1850 και επανεντάχθηκε το 1853.

Περίοδος 1912-1927

Με την εφαρμογή της διοικητικής διαίρεσης  του  1912 ο δήμος Αθηναίων διατηρήθηκε ως διευρυμένος δήμος. Περιλάμβανε αρχικά τους οικισμούς Τράχωνες,  Κουκουβάουνες, Μπραχάμι, Ηράκλειον, Αμαρούσιον, Νέα Λιόσια, Καρράς,  Κηφισιά, Παλαιό Φάληρο και Χαλάνδρι. Το 1915 προσαρτήθηκε στον δήμο και το Καματερό το οποίο ανήκε μέχρι τότε στην Κοινότητα Αχαρνών. Το 1920 αναγνωρίστηκαν μέσα στα όρια του Δήμου Αθηναίων οι οικισμοί Βουλιαγμένη, Βούλα, Γέρακας, Χασάνι, Καισαριανή, Άγιος Ιωάννης Ρέντης,  Ψυχικό, Αγία Βαρβάρα,  Τζιτζιφιές, Μοσχάτο,  Κουτσικάρι, Γαλάτσι, Πικροδάφνη, Πυριτιδοποιείο,  Περιστέρι, Πεντέλη,  Αγία Ελεούσα, Χαϊδάρι, Γλυφάδα, Καλογρέζα, Κατσιπόδι, Ανάλατος, Σκαραμαγκάς, Δαφνί, Άγιος Κοσμάς και Παράγκες.
Το 1925 αρχίζουν οι πρώτες αποσπάσεις οικισμών από τον δήμο Αθηναίων. Αρχικά αποσπάστηκαν οι οικισμοί Καλλιθέα, Ηράκλειο, Μαρούσι, Νέα Λιόσια, Άγιος Ιωάννης Ρέντης, Μπραχάμι, Παλαιό Φάληρο, Χαλάνδρι, Κηφισιά και Μοσχάτο, οι οποίοι συγκρότησαν τις ομώνυμες κοινότητες. Επίσης αποσπάστηκαν οι οικισμοί Τζιτζιφιές που προσαρτήθηκε στην Κοινότητα Νέου Φαλήρου, Αγία Βαρβάρα, Κατσιπόδι, Άγιος Κοσμάς και Γλυφάδα που προσαρτήθηκαν στην Κοινότητα Μπραχαμίου και Αγία Ελεούσα που προσαρτήθηκε στην Κοινότητα Καλλιθέας.

Περίοδος 1928-σήμερα

Το 1928 αναγνωρίστηκαν στα όρια του τότε δήμου Αθηναίων οι οικισμοί  Βύρωνας,  Νέα Ιωνία, Νέα Σφαγεία, Ώμορφη Εκκλησιά και Νέα Φιλαδέλφεια.  Από αυτούς οι οικισμοί Βύρωνας,  Νέα Ιωνία, Νέα Σφαγεία και Νέα Φιλαδέλφεια αποτέλεσαν ξεχωριστές κοινότητες το 1933. Επίσης την ίδια χρονιά αποσπάστηκαν οι οικισμοί  Κουκουβάουνες, Καλογρέζα, Καισαριανή, Περιστέρι, Καματερό και Υμηττός που συγκρότησαν τις ομώνυμες κοινότητες καθώς και ο οικισμός Πυριτιδοποιείον που αποτέλεσε έδρα της κοινότητας Αιγάλεω. Στην τελευταία κοινότητα εντάχθηκαν επίσης οι οικισμοί Νέες Κυδωνίες,  Κτήμα Αλεξάνδρου Λούμη,  Σκαραμαγκάς, Νέες Φώκιες και Αγία Βαρβάρα,  Αγία Ελεούσα , Σωτηράκι, Δαφνί και Χαϊδάρι. Τελευταία απόσπαση οικισμού από το Δήμο Αθηναίων ήταν αυτή του Γαλατσίου, που απετέλεσε ξεχωριστή κοινότητα το 1954.
ΜΚ Μλάντα Μπόλεσλαβ

Ιστορία

Το σωματείο ιδρύθηκε το 1908 ως ένα από τα ιδρυτικά μέλη της Τσεχικής Ομοσπονδίας Χόκεϊ επί Πάγου (ČSLH). Τα έτη 1936-1938 μετείχε στο πρωτάθλημα ανώτατης κατηγορίας χόκεϊ της Τσεχοσλοβακίας, τερματίζοντας στην 8η και τελεφταία θέση χωρίς βαθμό, αλλά στη συνέχεια επικράτησε στα πλέι-οφ με 1:0 επί της Σλάβια Πράγας. Η επόμενη περίοδος ήταν καλύτερη, καθώς τερμάτησε στην 6η θέση.
Κατά τη διάρκεια της περιόδου 2010-2011, η ομάδα έμεινε στους 22 βαθμούς για το γεγονός ότι χρησιμοποίησε παίκτες που δεν είχαν καταχωρηθεί με τη σωστή διαδικασία στο σύλλογο, μια υπόθεση που αφορούσε επίσης τις ομάδες ΧΚ Πλζεν και ΧΚ Κλάντνο.

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.
Microsoft Office for Mac

Οι πρώτες εκδόσεις

Το Microsoft Office for Mac κυκλοφόρησε για πρώτη φορά το 1989. Το Microsoft Office 1.5 κυκλοφόρησε το 1991 μαζί με το Excel 3.0. Το Microsoft Office 3.0 for Mac κυκλοφόρησε το 1992. Το Microsoft Office 4.2 for Mac κυκλοφόρησε το 1994 και περιλάμβανε το Word 6.0, Excel 5.2, PowerPoint 4.0, και το Mail 3.2.

Microsoft Office 98 Macintosh Edition

Το Microsoft Office 98 for Mac ανακοινώθηκε από την MacWorld Expo το 1998. Ανακοίνωσε τον Internet Explorer 4.0 και το Outlook Express. Το Microsoft Office 98 for Mac ήταν η πρώτη έκδοση που περιείχε ταινίες τύπου QuickTime.

Microsoft Office 2004

Το Microsoft Office 2004 κυκλοφόρησε στις 11 Μαΐου του 2004. Περιλάμβανε το Microsoft Word, Microsoft Excel, Microsoft PowerPoint, Entourage καθώς και την εικονική μηχανή της Microsoft Virtual PC. Ήταν η πρώτη έκδοση που δεν περιλάμβανε τον Internet Explorer για τα Mac.

Microsoft Office 2008

Το Microsoft Office 2008 κυκλοφόρησε στις 15 Ιανουαρίου 2008. Υποστήριζε αρχεία τύπου XML τα οποία πρωτοεμφανίστηκαν στα Microsoft Office 2007 for Windows.

Microsoft Office 2011

Τα Microsoft Office 2011 κυκλοφόρησαν στις 26 Οκτωβρίου 2010. Σε αυτήν την έκδοση, το Entourage αντικαταστάθηκε την Mac OS X έκδοση του Outlook.

Office 2016

Το Microsoft Office 2016 for Mac είναι η πρόσφατη έκδοση του Microsoft Office for Mac, και είναι ο διάδοχος του Office 2013 και Office for Mac 2011. Η πρώτη δοκιμαστική έκδοση κυκλοφόρησε στις 5 Μαρτίου 2015. Η τελική έκδοση κυκλοφόρησε στις 22 Σεπτεβρίου 2015.